INNEHOLDER SENSITIV INFORMASJON: Ingrid K. Nilsen er oppgitt over at en annen manns resepter havnet hjemme hos henne. - Respetene inneholder mange personlige opplysninger som absolutt ikke bør komme på avveie, sier hun. Foto: Madeleine Bråthen Bjaaland

Ingrid (75) fikk reseptene til Trygve (87)

NORDSTRAND (VG Nett) - Dette er så galt som det går an, sier Ingrid K. Nilsen (75) etter at hun feilaktig fikk en annen manns resepter.

Oppdatert 5. august 2010

Artikkelen er over ti år gammel

- Nå må det norske helsevesenet skjerpe seg, sier den eldre kvinnen til VG Nett.

Onsdag oppdaget hun to resepter som tilhørte en mann på 87 år hjemme hos henne. Det var Nordstrand-kvinnens hjemmesykepleier som ved en feil hadde lagt igjen reseptene. Det gjør 75-åringen mektig frustrert.







- Jeg er selv svært avhengig av medisiner og vet hvor vondt det er når det blir rot, sier hun.

Har du opplevd noe lignende?Kontakt VG Netts journalister her!

Les også:Nav sendte Ninas sensitive brev til vilt fremmed

Reseptene inneholder opplysninger som navn, adresse, fødsels- og personnummer, samt medisintype og dosering.

- Jeg så igjennom posene mine for å sjekke at alt var i orden. I tillegg til mine egne medisiner, fant jeg denne mannens resepter. Jeg ble svært sjokkert og tenkte: Nå er det én som ikke får medisinen sin. Tenk om den hadde vært livsviktig for ham, sier 75-åringen.

- En veldig glipp

Trygve Borg Narvesen (87), som er eier av resepten, tar hendelsen med fatning.

- Selvfølgelig er det ille at resepter kommer på avveie. Det er en veldig glipp, som helst ikke bør forekomme, sier Narvesen til VG Nett.

Han mener likevel at det er menneskelig å gjøre feil.

- Sykepleieren som har mistet den, er en bra kar, og jeg stoler fullt og helt på ham. Han har beklaget at det kunne skje, og da kan han ikke gjøre mer, sier han.

- Dette skal ikke skje

Karin Gabrielsen, som er enhetsleder for hjemmetjenester på Nordstrand, har undersøkt saken.

- Sykepleieren har rett og slett mistet reseptene hjemme hos en av brukerne sine. Dersom det var akutt, kunne det ha gått ut over liv og helse. Men det var det heldigvis ikke denne gangen, sier Gabrielsen til VG Nett.

Hun sier at det dreier seg om en erfaren sykepleier, som nå er svært lei seg for resept-rotet. De er nå glade for å ha ryddet opp i saken.

- Vi har nå gått igjennom rutinene våre, for å hindre at noe lignende kan skje igjen. For sånt skal ikke skje, understreker hun.

Ros og ris

Ingrid K. Nilsen sier at hun er fornøyd med hjemmesykepleien på Nordstrand, men at hun har opplevd en del rot innenfor helse-Norge generelt gjennom den tiden hun har vært syk.

Hun ønsker å stå fram i håp om at de generelle rutinene forbedres.

- Jeg har opplevd helse-Norge på godt og vondt. Jeg gir ros til alle som fortjener det, men også ris når de absolutt må skjerpe seg, sier hun.

Publisert: 05.08.10 kl. 15:00 Oppdatert: 05.08.10 kl. 16:48

Mer om Helse